CELEX: 32020R0743
Language: fi
Date: 2020-03-30 00:00:00
Title: Komission delegoitu asetus (EU) 2020/743, annettu 30 päivänä maaliskuuta 2020, delegoidun asetuksen (EU) 2017/891 muuttamisesta siltä osin kuin on kyse tuottajaorganisaatioiden kaupan pidetyn tuotannon arvon laskemisesta hedelmä- ja vihannesalalla

5.6.2020   
               
               
                  FI
               
               
                  Euroopan unionin virallinen lehti
               
               
                  L 176/1
               
            
         KOMISSION DELEGOITU ASETUS (EU) 2020/743,
         annettu 30 päivänä maaliskuuta 2020,
         delegoidun asetuksen (EU) 2017/891 muuttamisesta siltä osin kuin on kyse tuottajaorganisaatioiden kaupan pidetyn tuotannon arvon laskemisesta hedelmä- ja vihannesalalla
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 37 artiklan c alakohdan i ja iv alakohdan,
         sekä katsoo seuraavaa:
         
                     (1)
                  
                  
                     Kasvitaudit ja kasvintuhoojat ovat vahingoittaneet hedelmä- ja vihannestuotantoa unionissa enenevässä määrin useiden vuosien ajan. Esimerkiksi vuosina 2013–2018 Xylella fastidiosa -bakteerin esiintyminen ja leviäminen vahingoitti muun muassa kivihedelmäpuita, kuten luumu-, kirsikka- ja mantelipuita, Italiassa, Espanjassa ja Ranskassa. Vuosina 2018–2019 haitallisen tomaatin ruskokurttuviruksen (ToBRFV) kulkeutuminen ja leviäminen vaurioitti tomaatin (Solanum lycopersicum L.) ja paprikan (Capsicum annuum) tuotantoa Italiassa ja Saksassa. Kasvintuhoojista esimerkiksi Eurytoma schreineri Schreiner, joka kulkeutui unioniin tuonnin mukana vuonna 2013, vahingoitti luumun, aprikoosin ja kirsikan tuotantoa Bulgariassa ja sen naapurimaissa. Tuoreimmat kokemukset ovat vuodelta 2019, jolloin aasialainen Halyomorpha halys -lude aiheutti suuret tuotantotappiot Italian pohjoisilla alueilla (Emilia Romagna, Veneto, Trentino Alto-Adige, Lombardia, Piemonte ja Friuli Venezia Giulia) ja vaikutti kielteisellä tavalla kyseisillä alueilla toimivien tuottajaorganisaatioiden kaupan pidetyn tuotannon arvoon.
                  
               
                     (2)
                  
                  
                     Kun otetaan huomioon kasvinterveyteen kohdistuvien vahinkojen yleistyminen, tuottajaorganisaatioiden kaupan pidetyn tuotannon arvon laskentaa varten tarvitaan pitkän aikavälin ratkaisu, jotta kyseisten organisaatioiden sietokykyä voidaan vahvistaa. On tarpeen muuttaa komission delegoitua asetusta (EU) 2017/891 (2) säätämällä joustosta, jota sovelletaan tuottajaorganisaatioiden kaupan pidetyn tuotannon arvon laskentaan unionissa silloin, kun ilmenee kasvinterveyteen kohdistuvaa vahinkoa ja tuotanto on sen vuoksi kelpaamatonta kulutukseen ja jalostukseen.
                  
               
                     (3)
                  
                  
                     Kaupan pidetyn tuotannon arvossa ilmenevät suuret tappiot, joita kasvinterveyteen kohdistuvat vahingot aiheuttavat, vaikuttavat merkittävästi tuottajaorganisaatioiden seuraavana vuonna saaman unionin tuen määrään, koska unionin tuki lasketaan kunkin tuottajaorganisaation kaupan pidetyn tuotannon arvon prosenttiosuutena. Jos suuri osa sadosta tai koko sato menetetään, on vaarana, että tuottajaorganisaatiot menettävät hyväksyntänsä, koska hyväksynnän yhtenä perusteena on saavuttaa tietty kaupan pidetylle tuotannolle kansallisella tasolla vahvistettu vähimmäisarvo. Seurauksena olisi kaksinkertainen taloudellinen tappio, joka vaarantaisi tuottajaorganisaatioiden vakauden pitkällä aikavälillä.
                  
               
                     (4)
                  
                  
                     Sen vuoksi tuottajaorganisaatioille olisi tarjottava suurempaa joustoa kaupan pidetyn tuotannon arvon laskentaan. Se on tarpeen, jotta vältetään tilanteet, joissa sen lisäksi, että ennaltaehkäiseviin toimenpiteisiin investoiville ja siitä huolimatta merkittävää kasvinterveyteen kohdistuvaa vahinkoa kärsiville tuottajaorganisaatioille aiheutuu kaupan pidetyn tuotannon arvon menetystä, samojen organisaatioiden unionilta saama taloudellinen tuki vähenee merkittävästi ja äkillisesti seuraavana vuonna. Tällainen kaupan pidetyn tuotannon arvon laskentaan sovellettava jousto saisi kuitenkin olla tuottajaorganisaatioiden käytettävissä vain, jos ne todistavat toteuttaneensa kasvitautien ja tuholaisvahinkojen varalta tarvittavat ennaltaehkäisevät toimenpiteet, joita ovat muun muassa suojaverkot, tuholais- ja tautiseuranta ja biologinen tuholaistorjunta, sekä muita toimenpiteitä, jotka vähentävät tuholaisten ja tautien esiintymistä ja niiden tuotannolle aiheuttamaa vahinkoa.
                  
               
                     (5)
                  
                  
                     Kun otetaan huomioon tuholaisten ja kasvitautien yleistyminen ja siitä johtuvat tuotannonmenetykset, jotka ovat merkittävästi suurempia kuin sään aiheuttamat vahingot, delegoidun asetuksen (EU) 2017/891 23 artiklan 4 kohdassa vahvistettu suojatoimenpide, jonka nojalla tuotteen kaupan pidetyn tuotannon arvon katsotaan olevan 65 prosenttia sen edellisen viitekauden arvosta, on riittämätön.
                  
               
                     (6)
                  
                  
                     Sen vuoksi ja koska on tarpeen saavuttaa tuottajaorganisaatioiden, joiden osalta kaupan pidetyn tuotannon arvo on alentunut merkittävästi kasvinterveyteen kohdistuvan vahingon vuoksi, taloudellinen vakaus ja rahoitusvakaus, olisi korotettava kaupan pidetyn tuotannon arvon laskentaan sovellettavaa enimmäismäärää. Edellä sanotun perusteella ja ottaen huomioon tuholaisten viime aikoina aiheuttama merkittävä vahinko, delegoidun asetuksen (EU) 2017/891 23 artiklan 4 kohdassa vahvistettua kaupan pidetyn tuotannon arvo olisi korotettava 85 prosenttiin.
                  
               
                     (7)
                  
                  
                     Kun otetaan huomioon toimintaohjelmien toteutus kalenterivuosittain sekä se, että kaupan pidetyn tuotannon arvon laskenta, joka määrää unionin taloudellisen tuen määrän, perustuu edelliseen kalenterivuoteen, on välttämätöntä, että tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
                  
               
                     (8)
                  
                  
                     Sen vuoksi delegoitua asetusta (EU) 2017/891 olisi muutettava,
                  
               ON HYVÄKSYNYT TÄMÄN ASETUKSEN:
         
            1 artikla
            Delegoidun asetuksen (EU) 2017/891 muutos
            Korvataan delegoidun asetuksen (EU) 2017/891 23 artiklan 4 kohta seuraavasti:
            
               
                  ”4.   Jos tuotannon arvo on laskenut vähintään 35 prosenttia tuottajaorganisaation vastuuseen ja valvontaan kuulumattomista syistä, asianomaisen tuotteen kaupan pidetyn tuotannon arvon katsotaan olevan 65 prosenttia sen edellisen viitekauden arvosta. Tuottajaorganisaation on todistettava asianomaisen jäsenvaltion toimivaltaiselle viranomaiselle, etteivät kyseiset syyt kuuluneet sen vastuuseen ja valvontaan.
                  Jos tuotannon arvo on laskenut vähintään 35 prosenttia sellaisten kasvitautien tai tuholaisten vuoksi, jotka eivät kuuluneet tuottajaorganisaation vastuuseen ja valvontaan, asianomaisen tuotteen kaupan pidetyn tuotannon arvon katsotaan olevan 85 prosenttia sen edellisen viitekauden arvosta. Tuottajaorganisaation on todistettava asianomaisen jäsenvaltion toimivaltaiselle viranomaiselle, että se on toteuttanut tarvittavat ennaltaehkäisevät toimenpiteet kyseisen kasvitaudin tai tuholaisen varalta.
                  Tätä kohtaa sovelletaan myös sen määrittämiseksi, onko 9 artiklassa säädettyä kaupan pidetyn tuotannon vähimmäisarvoa noudatettu.”
               
            
         
         
            2 artikla
            Voimaantulo
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 30 päivänä maaliskuuta 2020.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 347, 20.12.2013, s. 671.
         
            (2)  Komission delegoitu asetus (EU) 2017/891, annettu 13 päivänä maaliskuuta 2017, Euroopan parlamentin ja neuvoston asetuksen (EU) N:o 1308/2013 täydentämisestä hedelmä- ja vihannesalan sekä hedelmä- ja vihannesjalostealan osalta, Euroopan parlamentin ja neuvoston asetuksen (EU) N:o 1306/2013 täydentämisestä mainituilla aloilla sovellettavien seuraamusten osalta ja komission täytäntöönpanoasetuksen (EU) N:o 543/2011 muuttamisesta (EUVL L 138, 25.5.2017, s. 4).